Efter en ferie i Thailand har en københavnsk pige i skolealderen fået konstateret den smitsomme sygdom mæslinger.

Det skriver Statens Serum Institut i et nyhedsbrev, hvor praktiserende læger i og omkring hovedstaden opfordres til at holde et ekstra øje med især børn og yngre patienter, der kan have symptomer på sygdommen.

Smitterisikoen ved mæslinger er stor, og derfor vælger man nu at advare om sygdomsudbruddet, fortæller Peter Henrik Andersen, der er afdelingslæge hos Statens Serum Institut.

Læs også : Serum Institut: Problem at børn ikke vaccineres

- Mæslinger er en ekstremt smitsom sygdom, så man skal bare have været i ganske kortvarig kontakt. For eksempel hvis man har siddet i et venteværelse hos lægen eller har haft anden kortvarig kontakt, så kan man være i risiko, hvis man ikke er vaccineret, siger han.

Risiko for kontakt i skole og fritidsklub

Pigen har, efter at sygdommen blev opdaget, været indlagt i isolation på hospitalet. Hun er nu udskrevet og er i bedring.

Men inden sygdommen blev opdaget, har pigen været i kontakt med andre personer i sin skole, fritidsklub samt på hospitalet og i venteværelset hos lægen.

Derfor har myndighederne efterfølgende forsøgt at opspore de personer, der har været i risiko for smitte.

- Der er i to tilfælde fundet, at personer er blevet udsat for smitte uden at have vaccination. De har så fået en behandling enten i form af vaccine eller antistoffer, og de vil så med stor sikkerhed kunne undgå sygdommen, siger Peter Henrik Andersen.

Der kan dog være flere, der er smittede uden at vide det, og han vil derfor ikke udelukke, at der kan være smittetilfælde, der endnu ikke er kendt af myndighederne.

Tag imod vaccine

MFR-vaccinen beskytter normalt gennem børnevaccinationsprogrammet mod mæslinger, men pigen havde kun fået vaccinationen én gang, hvor anbefalingen er, at vaccinen gives to gange.

Peter Henrik Andersen opfordrer derfor andre forældre til at tage imod begge MFR-vacciner, da der er risiko for, at den første vaccine i sjældne tilfælde ikke dækker optimalt.

- Opfordringen er at få sine børn vaccinerede. Skulle det være glippet, det kan der være mange gode årsager til, hvis barnet har været sygt, og man ikke har fået fulgt op på det, så er det sådan set bare at få bestilt tid hos lægen og få givet den eller de manglende vaccinationer, siger Peter Henrik Andersen.